Mass-media – Protecţia vieţii private

NOTE DE SINTEZĂ

 

Prin lucrarea “Mass-media – Protecţia vieţii private” am încercat să prezentăm reglementările existente în legislaţia internaţională şi cea românească cu privire la protejarea dreptului la viaţa privată şi intimitate.

Prima parte a lucrării cuprinde noţiuni referitoare la istoricul reglementărilor privind viaţa privată, precum şi informaţii în legătură cu opiniile exprimate de forurile internaţionale în acest domeniu.

În cea de-a doua parte am realizat o prezentare generală a reglementărilor în materie, în legislaţiile statelor europene, precum şi situaţia actuală din România. 

INTRODUCERE

 

“Expresia societatea informaţiei cunoaşte, de câţiva ani, un tratament de favoare neobişnuit. Semn prevestitor de timpuri noi, această expresie cu contururi insuficient definite, pare a se înrudi cu expansiunea noilor tehnologii, altă expresie cu carieră înfloritoare.

Cu toate acestea nu există o definiţie universal acceptată a societăţii informaţiei, întrucât sensul său scapă oricărei tentative de formulare; câmpul de aplicare ar fi prea vast pentru a–şi circumscrie adevărata natură. Este dificil să cuprinzi în globalitatea sa un fenomen atât de complex şi schimbător, fără a-i minimaliza sau exagera semnificaţia. Pentru că definirea societăţii informaţiei înseamnă nici mai mult nici mai puţin decât să o consideri sub dubla accepţiune a semnului său: de a şti direcţia şi semnficaţia pe care prelucrarea informaţiei o joacă în evoluţia Cetăţii. În aceste condiţii, nu este câtuşi de puţin surprinzător să se constate cu câtă dificultate dreptul cuprinde acest concept.

Altfel spus, societatea informaţiei este o expresie supusă cauţiunii. Pe de o parte, pentru că nu există o definiţie juridică a informaţiei şi pe de altă parte pentru că expresia în chestiune nu ne oferă nici o explicaţie referitoare la tipul de societate ce se doreşte. A stabili ca postulat societatea informaţiei, aceasta nu înseamnă nici a risipi vălul periodic ce înconjoară noţiunea de informaţie nici a afirma că societatea informaţiei va fi democratică şi că ea va permite liberul acces la informaţie pentru toţi cetăţenii.”

Drepturile informaţiei şi comunicării, stabilite de Jean D’Arcy, Sommerland, Hindley şi A.A. Cocca sunt împărţite în trei categorii:

a. drepturile individului;

b. drepturile mass-media;

c. drepturile naţionale şi internaţionale.

a) Drepturile individului: 

· Libertatea de opinie şi exprimare; 

· Dreptul de a fi informat; 

· Dreptul de a informa; 

· Dreptul la asociere şi instruire; 

· Dreptul la libera mişcare; 

· Protecţia vieţii private; 

· Accesul la sursele de informare.

a. Drepturi specifice instituţiilor (mass-media):

· Accesul la sursele de informare; 

· Libertatea opiniei şi a exprimării; 

· Dreptul de a informa; 

· Dreptul de a publica; 

· Dreptul de a întreba şi de a primi răspunsuri; 

· Respectul sursei de informaţie (confidenţialitatea); 

· Obligaţia de a asigura corecta informare a opiniei publice, atât prin mass-media private, cât şi prin cele publice.

c) Dreptul ţărilor în comunicarea externă:

· Dreptul de a informa (oricare altă ţară în general şi la nivel planetar);

· Dreptul de rectificare;

· Dreptul de răspuns;

· Libertatea opiniei şi a exprimării;

· Dreptul de a fi informat;

· Dreptul de liber schimb al valorilor culturale;

· Asigurarea circulaţiei libere şi echilibrate a informaţiei;

· Promovarea integrităţii culturale.

În prefaţa la romanul “Illusions perdues”, Balzac arăta că, realitatea socială adaptează oamenii la nevoile sale şi îi deformează în asemenea măsură, încât aceştia ajung să nu mai semene cu ei înşişi.

Pe de altă parte, şi modificările care intervin în decursul timpului în concepţiile, nivelul de viaţă, structura psihologică a indivizilor au, la rândul lor, consecinţe asupra vieţii sociale pe care o influenţează şi o modifică.

Aceste influenţe reciproce determină deosebirile ce apar între aspectele vieţii sociale şi individuale specifice unor epoci diferite.

Progresele tehnice realizate în această materie s-au unit cu un interes generalizat, răspândit pe întreaga suprafaţă a globului, pentru multiplele categorii de informaţii pe care le generează zbuciumata realitate a vieţii contemporane. Fac obiect de interes şi de amplă curiozitate relaţiile internaţionale, viaţa politică internă, manifestările publice de toate categoriile (teatru, filme, sport, etc.), crimele, violurile şi alte infracţiuni, faptele caritabile şi cele imorale, aspecte din viaţa a numeroase persoane antrenate în activităţi cu care publicul vine în contact (oameni politici, celebrităţi culturale, vedete artistice, sportivi de renume etc.) şi chiar amănunte din viaţa particulară, intimă, a unor persoane care au reuşit să iasă într-un mod oarecare din domeniul anonimatului.

Curiozitatea informaţională este foarte avidă, iar aria extinsă către care se îndreaptă cuprinde situaţiile cele mai dramatice, împrejurările cele mai banale şi can-canurile cele mai frivole. Nu există obiect neinteresant sau neglijabil pentru curiozitatea umană. Şi, am adăuga, nu există obiect de moralitate îndoielnică căruia curiozitatea oamenilor să nu-i scruteze amănuntele.

Curiozitatea, setea de informare, dorinţa de a cunoaşte, atât de generalizate, se completează cu un efort la fel de generalizat şi de susţinut pentru a satisface această curiozitate, efort ce-şi găseşte expresia şi împlinirea în activităţile complexe, susţinute şi consecvente ale mass-mediei.

Între curiozitatea generalizată, pe de o parte, şi activitatea diversificată a mass-mediei, pe de altă parte, se creează un raport de complementaritate, una completându-se cu cealaltă. Dorinţa de a afla se completează cu efortul de a dezvălui. Este normal ca în acest efort de a dezvălui, să fie aduse la cunoştinţa publicului şi fapte, atitudini, împrejurări de viaţă care pot dezavantaja pe cei la care se referă.

Atunci se va ridica problema de a şti când aceste dezvăluiri, eventual dezavantajoase, reprezintă o manifestare ce se înscrie în activitatea curentă a mass-mediei, activitate al cărei scop este informarea, şi când constituie ele o calomnie, pornită din intenţia de a discredita. 

Odată cu prăbuşirea comunismului s-a înlăturat cenzura şi controlul presei, libertatea cuvântului scris integrându-se în imperativele definitorii ale democraţiei.

Cenzura implica controale şi modificări ale propriei gândiri, pentru ca orice operaţie gazetărească să se înscrie în coordonatele gândirii planificate, impuse de forurile conducătoare. Informaţiile nu puteau să atingă decât domenii permise, iar comentariile aveau o sferă bine delimitată în conţinut şi un limbaj de folosinţă generalizată, cunoscutul “limbaj de lemn”.

Chiar şi în aceste condiţii, s-au putut strecura, atât în presă cât şi, mai ales, în scrierile literare ale timpului, forme camuflate de protest politico-social, care au produs, cu siguranţă, efecte, au primenit conştiinţe şi au sădit speranţe. Dar activitatea publicistică generală a rămas închistată în forme stereotipe, lipsite de interes şi primite de cititori cu o blazată indiferenţă.

Schimbarea regimului politic a determinat un salt calitativ în activitatea publicistică. Ziariştii au fost descătuşaţi de regulile impuse, de controalele permanente, de eliminările sau adăugirile arbitrare la cele scrise de ei.

Libertatea presei a devenit un atribut trâmbiţat al democraţiei. Ea a reprezentat în acelaşi timp adoptarea unor norme cuprinse în documente internaţionale privind drepturile omului şi condiţiile de participare la viaţa unor organisme interstatale.

Dar libertatea constituie o ispită care îi poate face pe unii să depăşească limitele exerciţiului corect al acesteia. Libertatea presei înţeleasă uneori ca dreptul de a scrie orice despre orice şi oricine, poate duce la abordarea de subiecte cu caracter imoral, mergând până la pornografie şi, de asemenea, la publicarea de materiale în care unele persoane să fie împroşcate cu noroi, într-un mod lipsit de scrupule şi într-o exprimare de o penibilă vulgaritate. 

Dacă legea morală nu se poate instaura cu fermitate, iar o etică a convieţuirii sociale nu se poate întemeia pe propria sa autonomie, aceasta nu înseamnă că acea societate este condamnată la anarhie şi că libertatea devine o noţiune fără corespondent în realitatea socială.

Într-o asemenea societate, legea morală este promovată şi pusă în acţiune prin legea juridică. Respectarea legilor ţării, aşa cum sunt ele, uneori cu deficienţe şi omisiuni, asigură o anumită armonie socială şi reprezintă un fond social pe care se poate exercita libertatea.

Bazându-se pe respectul normelor legale, libertatea are un domeniu larg de mişcare şi, în acelaşi timp, precis delimitat.

Libertatea presei se poate exercita nestingherit, câtă vreme, la baza ei stă respectul adevărului şi al dispoziţiilor legale, între care se înscriu şi cele privitoare la calomnie.

Două dimensiuni esenţiale caracterizează difuzarea prin presă: amplitudinea şi durata.

Amplitudinea difuzării se măsoară după gradul de aderenţă a publicului la o anumită publicaţie, aderenţă exprimată în genere – dar cu o oarecare aproximaţie – prin tiraj. Cu cât tirajul este mai mare, cu atât conţinutul ziarului va fi răspândit într-o mai mare masă de cititori, cu atât deci publicitatea acestui conţinut va avea o amplitudine mai ridicată.

Durata difuzării se măsoară după timpul în care conţinutul de informaţii şi comentarii al ziarului rămâne în atenţia şi preocuparea cititorului. Periodicitatea cotidiană a ziarului, bogăţia de conţinut a fiecărui număr, mulţimea şi eterogenitatea domeniilor vieţii care se reflectă în acest conţinut fac ca durata de eficienţă publică a difuzării să fie foarte redusă. Omul citeşte o relatare, aceasta îl impresionează într-un mod oarecare sau îl lasă indiferent, dar a doua zi, citind în ziar multe alte prezentări ale actualităţii, impresia sa din ajun se estompează, iar a treia zi, în faţa altor noutăţi palpitante, ea se şterge cu desăvârşire.

Uneori impresia pe care o produce o lectură de presă şi evaluarea celor relevate de această lectură se şterg în curs de câteva ore, iar alteori chiar în momentul în care cititorul întoarce pagina ziarului pe care îl are în mână.

În raport cu aceste dimensiuni ale difuzării prin presă se va ridica problema dimensiunii ecoului şi implicit a gradului de eficienţă nocivă pe care o dezvăluire dezavantajoasă o poate avea în sfera socială. Este de observat în această privinţă, că gradul de nocivitate obiectivă care poate apărea redus, raportat la timpul scurt în care o apariţie din gazetă rămâne în memoria cititorilor multipli şi anonimi, se completează cu gradul de nocivitate subiectivă, raportat la forţa ofensatoare a afirmaţiilor publicate şi la ecoul provocat de acestea în cadrul familiei, în cercul prietenilor, cunoscuţilor apropiaţi şi a persoanelor cu care cel în cauză activează într-o instituţie.

 

 

 

CAPITOLUL I

Noţiunea de viaţă privată în legislaţia internaţională

 

Primele norme specifice în acest domeniu au fost elaborate spre sfârşitul secolului al XIX-lea şi integrate treptat în dreptul privat european şi nord-american. Accesul său la rangul de normă constituţională datează din perioada postbelică.

Dreptul la viaţa privată are drept scop protejarea individului împotriva abuzurilor autorităţilor publice, a colectivităţii şi a terţilor. În alţi termeni şi într-o formă mai dezvoltată, el semnifică dreptul individului de a fi protejat prin lege de următoarele categorii de fapte:

· imixtiuni în viaţa sa familială;

· atentat la integritatea sa fizică, mentală, la libertatea sa morală sau intelectuală;

· interpretări deformate (dăunătoare) ale faptelor sau afirmaţiilor sale;

· utilizarea neautorizată a numelui, identităţii sau imaginii sale;

· spionarea, supravegherea;

· interceptarea corespondenţei;

· utilizarea răuvoitoare a conţinutului comunicărilor sale particulare etc.

În 1973, Comitetul expert în materie de drepturile omului de pe lângă Consiliul Europei a convenit asupra următoarei definiţii:

“Dreptul la viaţa privată este fondat pe recunoaşterea interesului pe care îl are individul de a fi protejat împotriva oricărei imixtiuni în intimitatea sa şi în oricare domeniu al existenţei sale pe care doreşte în mod legitim să îl apere. Acest interes vizează comunicaţiile şi relaţiile personale, faptele care aduc atingere vieţii private şi personalităţii sale şi care privesc, mai ales imaginea sa, voinţa, domiciliul, precum şi bunurile personale”.

Declaraţia Universală a Drepturilor Omului, Pactul referitor la Drepturile Civile şi Politice, Convenţia Europeană pentru Drepturile Omului şi Convenţia Americană pentru Drepturile Omului consacră cu termeni asemănători respectul faţă de “viaţa privată”.

Dreptul cu privire la viaţa privată nu poate fi nelimitat. Limitele necesare asigurării echilibrului între interesul individului şi interesele semenilor săi, considerate individual sau colectiv, precum şi cele ale statului sunt luate în considerare, în funcţie de situaţia la care se aplică dreptul cu privire la viaţa privată.

Situaţiile în care imixtiunea este autorizată trebuie definite cu precizie. Aceste limitări ale dreptului la viaţa privată pot fi admise în măsura în care sunt justificate de interese majore. Se recunoaşte faptul că interesul public impune necesitatea ca autorităţile publice să primească puteri lărgite de imixtiune în viaţa privată a indivizilor, în maniera în care această intruziune ar fi inacceptabilă dacă ar fi realizată de persoane sau grupări particulare. Aceste puteri nu pot fi utilizate în afara scopului pentru care au fost acordate.

Comisia şi Curtea Europeană pentru Drepturile Omului au analizat noţiunea de viaţa privată în numeroase cazuri.

Analizele s-au raportat la situaţii particulare, de aceea o definiţie extinsă a acestei noţiuni nu a fost stabilită, dar anumite elemente au fost reţinute.

Comisia consideră că formularea unei definiţii generale a “respectului pentru viaţa privată” este destul de dificilă. Conceptul care apare în Convenţia Europeană a Drepturilor Omului, la art. 8 este mai cuprinzător decât cel oferit de anglo-saxoni şi francezi şi se referă la dreptul de a trăi după propria dorinţă, protejat de “privirile străine”. Acest drept conţine într-o anumită măsură dreptul de a stabili şi întreţine relaţii cu alte persoane, mai ales în domeniul afectiv, pentru dezvoltarea şi desăvârşirea propriei personalităţi. Comisia a apreciat că pretenţia la respectul pentru viaţa privată este automat redusă în măsura în care însuşi individul îşi expune viaţa privată. 

Divulgarea neautorizată a informaţiilor care figurează în cazierul judiciar al unei persoane poate constitui o ingerinţă în viaţa privată, la fel ca şi o măsură procedurală ordonată de către un tribunal, care comportă un examen psihiatric sau măsura confiscării unui document personal, în funcţie de circumstanţe.

Protecţia dreptului la viaţa privată s-a dovedit tot mai necesară în măsura în care se accelerează schimbările în lumea modernă şi progresul ştiinţific şi tehnic. Aplicaţiile concrete ale mijloacelor tehnice moderne pentru supravegherea sau observarea persoanelor antrenează consecinţe din cele mai grave asupra dreptului la viaţa privată. Aceste mijloace tehnice sunt reprezentate în special de numeroase tipuri de echipamente, de înregistrare a sunetelor şi imaginilor, precum şi de materialul utilizat pentru conservarea sau tratarea acestor înregistrări. Trebuie menţionată aici şi larga răspândire a aparatelor individuale – microfoane şi camere de luat vederi – dificil de detectat, invizibile, cu rază mare de acţiune. Din această cauză, individul, care poate ignora faptul că persoana sau spaţiul său vital sunt supravegheate, este ameninţat sub aspectul dreptului la viaţa privată, el trebuie să fie protejat împotriva riscurilor reprezentate de un număr în continuă creştere şi aproape nelimitat de imixtiuni în viaţa personală, având în vedre că procedeele utilizate sunt din ce în ce mai performante şi dificil de detectat. Aceste tehnici pot servi drept mijloace de supraveghere prin procedee optice şi acustice, în scopul cunoaşterii deplasărilor, faptelor, discuţiilor şi corespondenţei persoanelor împotriva voinţei acestora. Având în vedere caracterul foarte mobil şi marea varietate a posibilităţilor de supraveghere şi observare a indivizilor, se conturează aspecte ce trebuie să constituie obiectul unei atenţii constante.

Proliferarea tehnicilor moderne de anchetă şi supraveghere şi utilizarea lor de către stat neliniştesc, deoarece ele implică un conflict între valori sociale importante (protejarea ordinii stabilite) şi respectarea dreptului la viaţa privată, valoare esenţială a democraţiei.

Necesitatea recurgerii la unele dintre aceste tehnici în cadrul anchetei poliţieneşti este indiscutabilă, metodele fiind ajutătoare în cercetarea adevărului.

Organele interguvernamentale ale Consiliului Europei au declarat că tehnicile recent dezvoltate: interceptarea comunicaţiilor telefonice, ascultarea clandestină, observarea nepermisă, utilizarea ilegală a studiilor statistice oficiale şi a altor studii asemănătoare pentru obţinerea informaţiilor private, precum şi publicitatea, propaganda reprezintă o ameninţare la adresa drepturilor şi libertăţilor individului, în special dreptul la respectarea vieţii private (protejată de Convenţia Europeană pentru Drepturile Omului).

Organele interguvernamentale au pregătit o serie de recomandări pentru guverne, în scopul prevenirii pericolelor care ameninţă drepturile individului, pericole reprezentate de folosirea realizărilor ştiinţifice şi tehnologice moderne. S-au făcut diferenţieri între observare, înregistrare şi utilizare:

· observarea: reprezintă orice activitate de percepţie intenţionată, indiferent de natura acestei percepţii şi de mijloacele de utilizare;

· înregistrarea: fixarea intenţionată a fenomenelor observate indiferent de mijloacele aplicate în acest scop;

· utilizarea: folosirea rezultatelor acţiunii de observare sau de înregistrare şi mai ales publicarea acestor rezultate sau punerea lor la dispoziţia oricărei persoane.

Ca regulă generală, înregistrarea fenomenului constituie o ingerinţă mai gravă decât observarea, iar utilizarea rezultatelor observării este mai gravă decât înregistrarea.

Recomandările Consiliului Europei se referă la intervenţii ilegale în următoarele situaţii:

a. înregistrarea observării nepermise a persoanelor sau a bunurilor;

b. înregistrarea observării persoanelor sau a bunurilor efectuate clandestin;

c. înregistrarea observării persoanelor sau a bunurilor efectuate împotriva voinţei persoanelor interesate;

d. înregistrarea observării persoanelor sau a bunurilor efectuate într-o manieră care poate fi rezonabil considerată ca fiind stânjenitoare.

În ceea ce priveşte utilizarea observaţiilor şi înregistrărilor, aceasta trebuie considerată a fi ilegală în următoarele situaţii:

a. utilizarea observaţiilor şi înregistrărilor obţinute în mod ilegal;

b. utilizarea observaţiilor şi înregistrărilor obţinute împotriva voinţei persoanei interesate;

c. utilizarea observaţiilor sau înregistrărilor într-o manieră care poate fi rezonabil considerată a fi stânjenitoare pentru persoanele interesate.

Libertatea de informare reprezintă unul dintre drepturile fundamentale în toate statele democratice; este una din valorile pe care statul democratic trebuie să le protejeze şi să le apere. Această valoare nu este însă absolută; ea îşi găseşte limitele în alte libertăţi, aşa cum este respectul pentru viaţa privată şi de familie.

În cadrul Convenţiei Europene cu privire la Drepturile Omului sunt prevăzute anumite măsuri care limitează libertatea de exprimare, dar care se dovedesc a fi necesare protejării reputaţiei sau drepturilor semenilor. Restricţiile sunt indispensabile deoarece este necesar ca legea să aducă cetăţeanului o protecţie suficientă împotriva ingerinţelor abuzive din partea presei sau a altor mijloace de comunicare în masă.

Noţiunea de mijloace de comunicare în masă pare să vizeze în principal presa, în special cea cotidiană şi pe cea periodică, cinematograful, radiodifuziunea şi televiziunea. Cu toate acestea, nu trebuie neglijate şi alte forme de divulgare şi răspândire: afişe, comunicări verbale, video-casete etc.

În analiza atentatelor la viaţa privată “comise” de mijloacele de comunicare în masă este necesar să se acorde o mare atenţie formelor de utilizare a informaţiilor care se referă la viaţa privată. La nivel european există un consens general în privinţa afirmaţiei că orice publicare prin mijloace de comunicare în masă care constituie o ingerinţă în viaţa privată trebuie considerată drept ilegală. Asemenea publicări sunt pasibile de sancţionare, dacă depăşesc ceea ce este în mod normal tolerat de societate.

Nevoia publicului de a fi informat asupra faptelor din viaţa comunităţii în domenii ca: politic, economic, social, cultural, religios, ştiinţific şi tehnic poate justifica faptul că, în exercitarea dreptului la libertatea de expresie, aşa cum este definit de art. 10 din Convenţia Europeană pentru Drepturile Omului, elementele protejate de dreptul la viaţă fac obiectul unei publicări prin intermediul mijloacelor de comunicare în masă. O astfel de ingerinţă poate fi admisă într-o măsură strict necesară şi în măsura în care aceste informaţii prezintă o importanţă preponderentă pentru protejarea intereselor legitime ale publicului.

O personalitate publică are, la fel ca orice persoană, dreptul ca viaţa sa privată să fie respectată, dar sfera acesteia este mai puţin întinsă decât cea a vieţii particulare a altora.

Respectarea vieţii private a unei persoane implicate în viaţa publică ridică o problemă mai specială.

Formula “viaţa privată se opreşte acolo unde începe viaţa publică” nu este suficientă pentru rezolvarea acestei probleme. Persoanele care joacă un rol în viaţa publică au şi ele dreptul la protecţia vieţii lor private, în afara situaţiilor în care aceasta poate avea efecte asupra vieţii publice. Faptul că un individ ocupă un loc în viaţa publică nu îl privează pe acesta de dreptul la o viaţă personală.

Presa, radioul şi televiziunea nu aduc atingere vieţii private a unei persoane care exercită o funcţie publică atunci când aceste mijloace de comunicare divulgă detalii din viaţa personală care se află în raport direct cu maniera în care aceste persoane îşi îndeplinesc funcţiile sau cu aptitudinile lor (morale).

Faptele dezvăluite publicului trebuie să fie conforme cu realitatea şi nu trebuie prezentate sub o formă care să prejudicieze reputaţia persoanei în cauză.

Intervenţia devine admisibilă în fiecare situaţie în care există un consimţământ expres sau tacit al persoanei vizate.

Cu toate acestea, consimţământul nu este valabil decât pentru o acţiune individuală.

Experţii europeni din cadrul Consiliului Europei au recomandat guvernelor să propună adoptarea normelor juridice în scopul asigurării unei protecţii eficace a vieţii private împotriva intervenţiilor mijloacelor de comunicare în masă.

Codul deontologic trebuie să sublinieze exactitatea informaţiilor publicate, rectificarea informaţiilor eronate publicate, respectul pentru viaţa privată.

Libertatea de expresie este una dintre principalele libertăţi, dar ea condiţionează un mare număr de alte libertăţi, încât aceasta nu trebuie limitată printr-o legislaţie specială destinată protejării vieţii private împotriva imixtiunilor presei, decât atunci când s-a dovedit că disciplina liber consimţită de către reprezentanţii presei nu a dat rezultate pozitive.

Responsabilitatea fundamentală în faţa publicului este aceea de a spune adevărul, acest lucru implică faptul că ziaristul va trebui să recunoască deschis că a dezinformat, atunci când fără voia lui a dat publicităţii o informaţie eronată.

Zvonul, confidenţialitatea neverificabilă vândută ca informaţie sigură, trocul informaţional, relatările şi imaginile din spaţiul intim, obţinute şi publicate fără acordul persoanei aflate în “obiectiv”, imaginile deschise cu victime, tratarea suspecţilor în faza de anchetă drept criminali sunt în continuare moneda curentă.

Societatea de astăzi are presa pe care şi-a construit-o şi care o oglindeşte aproape fidel. Presa suferă destule ingerinţe din partea factorului politic şi administrativ, de aceea nu trebuie să demonizăm presa pentru că ne pune în faţă oglinda care ne arată ridurile sau paloarea, dar nici nu trebuie mitizată, făcând din ea arbitrul absolut într-un meci care pune în confruntare o opinie publică şi un sistem politic în căutare de identitate şi coerenţă.

Într-o lume civilizată răspunderea ziaristului ar trebui să acopere atât zona anormalităţii – spre a o corecta, cât şi zona normalităţii – pentru a o proteja de indiscreţie şi abuz. Liniştea fiecărui cămin e o valoare pe care nu ştim încă să o preţuim suficient, iar această deficienţă trebuie îndreptată.

Legislaţia vieţii private din cadrul legislaţiei libertăţii de informare este un domeniu mai tânăr al dreptului şi a fost perceput ca o nouă limitare. De această dată, limitarea a venit odată cu evoluţia modelului democratic, ca fruct al extinderii drepturilor omului. Dreptul modern evoluează în ultimele decenii spre o transgresare a delictelor de presă dinspre penal spre civil, din domeniul în care societatea se apără de agentul patologic spre domeniul în care se rezolvă conflictele interpersonale. 

Legislaţia vieţii private a fost iniţiată de Samuel D. Warren şi Louis D. Brandeis. Ei au publicat în anul 1890, în Harvard Law Review, un articol în care susţineau necesitatea apariţiei unui nou domeniu de drept, care să furnizeze protejarea universului intern al persoanei.

Articolul nu a produs schimbări în epocă, însă în următorii patruzeci de ani, câteva din statele americane şi-au adoptat legislaţia în funcţie de frecvenţa şi importanţa cazurilor cu care s-au confruntat tribunalele.

Încălcările dreptului la viaţă personală pot fi clasificate în patru mari domenii:

· intruziunea;

· dezvăluirea de fapte jenante;

· punerea într-o lumină falsă;

· publicarea numelui şi imaginii fără acordul persoanelor.

Intruziunea

Cuprinde fapte având ca punct comun spaţiul de locuit (locuinţa, proprietatea), acţiunile şi relaţiile de familie, precum şi documentele aflate în posesia persoanei şi care o privesc numai pe ea.

Intruziunea cuprinde fapte variate, de la banala “violare de domiciliu”, la orice alt tip de pătrundere şi procurare de informaţii din universul personal, fără acordul direct al persoanei sau al unui organism abilitat (poliţie, procuratură).

Dezvăluirea de fapte jenante

Derivă din intruziune şi este de cele mai multe ori o consecinţă a acesteia, dezvăluirea de fapte jenante aparţinând trecutului sau actualităţii constituie o categorie la fel de cuprinzătoare ca şi prima. Intruziunea se referă în special la mijloacele prin care e obţinută informaţia, pe când dezvăluirea de fapte jenante se leagă tocmai de conţinutul lor, adus la cunoştinţă opiniei publice.

Ficţionalizarea (punerea într-o lumină falsă)

Se referă la interpretarea concretă a faptelor reale, adăugarea şi înlănţuirea unor cauze şi consecinţe care par logice, dar nu sunt autentice. 

Acest domeniu se poate interfera cu diverse alte delicte, plecând de la calomnie şi sfârşind cu dezvăluirea unor fapte jenante, atunci când reclamantul demonstrează că ele nu sunt specifice întregii personalităţi, ci 

s-au petrecut accidental şi fără consecinţe pentru comunitate.

Publicarea numelui şi imaginii fără permisiunea subiectului

Codurile deontologice ale organismelor şi asociaţiilor de presă îl îndeamnă pe ziarist la un comportament confidenţial în ceea ce priveşte difuzarea chipului sau numelui în anumite situaţii. Se face referire la delincvenţii minori, victimele catastrofelor sau violurilor sau la difuzarea unor date privind sănătatea persoanei.

O delimitare a sferei private de sfera publică este greu de realizat. Jurnalistul se poate afla în situaţia de a deţine şi a fi în măsură să publice informaţii din viaţa privată a cuiva, informaţii considerate interesante şi relevante pentru opinia publică. Publicarea unor date de acest gen trebuie făcută cu multă grijă şi precauţie, deoarece justiţia poate considera că ziaristul a încălcat nemotivat principiul respectului vieţii private, principiul în cauză fiind cuprins în resurse de drept constituţional şi penal, iar încălcarea acestor norme fiind considerată infracţiune.

Principiul respectării vieţii private nu poate fi răsturnat decât atunci când la umbra lui se petrec fapte grave, ce pot pune în pericol comunitatea. Respectul vieţii private nu înseamnă că fiecare poate face ce vrea, fără să se supună normelor existente în societate; libertatea fiecăruia se întinde până acolo unde nu încalcă libertatea celorlalţi.

Principiul respectării vieţii private se bazează pe anumite reguli, cum sunt:

· abţinerea de a exagera dimensiunile unor fapte sau evenimente;

· abţinerea de la a publica ştiri panicarde;

· publicarea doar a iniţialelor numelor atunci când este vorba de minori (în cazuri de accidente, infracţiuni, moarte violentă);

· luarea unor măsuri pentru a nu fi identificat cu uşurinţă chipul victimelor;

· limitarea înregistrărilor fotografice şi video la aspectele relevante şi abţinerea de la a publica imagini morbide numai de dragul senzaţionalului.

Concluziile privind respectarea de către presă a vieţii private se pot trage invocând o formulare de drept constituţional şi una de deontologie jurnalistică. În legea fundamentală a ţării se spune: “persoana fizică are dreptul să dispună de ea însăşi, dacă nu încalcă drepturile şi libertăţile altora, ordinea publică şi bunele moravuri”.

În Codul deontologic al ziaristului, la care au aderat mulţi jurnalişti români, se spune: “Presa respectă viaţa privată şi sfera intimă a individului. Dacă comportamentul privat al unei persoane are atingere cu interesele publice, presa poate folosi informaţiile din această sferă. Trebuie să constate mai întâi dacă publicarea acestora nu violează drepturile personale ale terţilor”.

Dreptul publicului de a fi informat presupune o relaţie constantă cu presa, organizată într-un sistem distinct şi în cadrul căruia un rol important îi revine jurnalistului. În Declaraţia de la München (1971) relaţia este stabilită astfel: “În dreptul publicului de a cunoaşte faptele şi părerile îşi au sursa toate îndatoririle şi drepturile ziariştilor”. Jurnalistului îi este recunoscut dreptul general la informaţie şi opinie, precum şi dreptul special de a culege şi transmite informaţii, dar şi anumite îndatoriri precise în exercitarea profesiei.

Răspunderea disciplinară, dar şi cea juridică în faţa autorităţilor statului intervin atunci când jurnalistul se face vinovat de încălcarea dreptului unei persoane sau al unui grup, încălcare materializată prin publicarea unor informaţii incorecte sau prin abţinerea de a efectua corecţiile necesare când este cazul.

Doctrina şi practica judiciară, de la noi şi din multe alte ţări, au constatat că este foarte dificil să se facă o demarcaţie precisă şi general acceptată între ceea ce numim “viaţă publică” (de interes public) şi “viaţă privată” (intimă/anonimă) a unei persoane obişnuite; cu atât mai greu în cazul unor personalităţi politice, artistice, ştiinţifice etc. Esenţa întregii problematici a vieţii private constă în posibilitatea sau imposibilitatea de a defini şi a deosebi – conceptual şi jurisprudenţial – “viaţa privată” şi “viaţa publică”, astfel încât viaţa intimă să fie apărată, iar viaţa publică să fie comunicată.

Sub semnul acestei posibilităţi sau imposibilităţi, vom încerca – în lipsa unei definiţii tranşante – să descriem conţinutul vieţii private (comparativ cu cel al vieţii publice), descriere ce facilitează o privire relativ sistematică asupra caracteristicilor şi elementelor constitutive ale delictului la viaţa privată. 

Persoana fizică este liberă să dispună de ea însăşi în toate împrejurările vieţii sale: indiferent de locul unde se află, de timp, de contexte, de situaţia în care persoana este prezentă sau absentă, indiferent de ce doreşte sau trebuie să facă etc. Singure drepturile celorlalţi şi normele bunei convieţuiri sociale sunt opozabile comportamentului liber al persoanei. Mai exact spus – fie că se află într-o situaţie publică, fie într-o situaţie privată – persoana se comportă după cuviinţă, în deplină libertate de sine şi faţă de ceilalţi.

Disocierea “public” – “privat”, sugerată într-o formă concisă de Constituţie, “sparge” înţelesul aparent restrâns, “secret”, al vieţii particulare a persoanei.

Vrem să spunem că “viaţă privată” nu trimite numai la o viaţă ascunsă de ochii lumii, într-un spaţiu intim exclusiv. Persoana fizică se poate afla şi într-un spaţiu public, dar într-o situaţie privată (o plimbare obişnuită pe stradă, prezenţa la un spectacol, cu singurul scop de a-l vedea etc.).

Deducem că, un criteriu important de posibilă delimitare între viaţa privată şi viaţa publică îl constituie comportamentul şi scopul prezenţei într-un spaţiu/loc public sau privat.

Scopul şi comportamentul dau destinaţia de public sau privat a locului în care, cu bună ştiinţă se situează persoana vizată. Ceea ce înseamnă că locul strict privat (acasă, în vizită strict particulară la o altă familie, prieteni etc.) nu poate apăra persoana de propriile sale manifestări, acelea care, prin natura lor, sunt de interes public.

Statutul “public-privat” complică, după cum vedem, stabilirea unei grile de delimitare, de situare şi de calificare a comportamentului persoanei.

Nu ştim, în mod special, care sunt faptele şi situaţiile private şi care sunt temeiurile de calificare juridică a acestora. Putem adopta principiul enumerativ, restrictiv, aşa cum apare în legislaţia franceză, sau principiul analogic, exemplificativ, lăsând la latitudinea instanţelor de judecată să încadreze faptele (private/publice) reţinute în seama unei persoane.

Doctrina şi jurisprudenţa franceză au impus câteva coordonate în definirea şi individualizarea vieţii private, baza unei mai corecte înţelegeri (şi legiferări) a domeniului în discuţie.

Lucien Solal şi colaboratorii constată că, de-abia Legea din 17 iulie 1970 proclamă principiul conform căruia «fiecare are dreptul la respectul vieţii sale private» (art. 9 Cod civil) şi instituie delictul de atingere adusă intimităţii (vieţii private) (“delict d’atteinte ŕ l’intimité de la vie privée), din care noi vom reţine sintagma “intimitatea vieţii private”, care în textul constituţional românesc devine “viaţa intimă, familială şi privată”. Particularitatea pregnantă a vieţii private, exact ceea ce trebuie ocrotit/apărat în cazul vieţii private este intimitatea; în fapt: dreptul de a dispune de propria ta intimitate - dreptul de a nu fi tulburat de ceilalţi, în intimitate; dreptul de a fi discret, anonim; nepublic!

Lucien Solal şi colaboratorii săi reţin o definiţie/formulă din gândirea juridică franceză, considerată utilă în lămurirea, fie şi aproximativă, a relaţiei privat-public în viaţa persoanei. Formula doctrinară este următoarea: “Faptele vieţii private ale fiecărui individ aparţin patrimoniului său moral; nimeni nu are dreptul de a le publica, fie şi fără rea intenţie, fără autorizaţia expresă şi fără echivoc a acelui despre a cărui viaţă este vorba” (expresia franceză fiind: “de celui dont on raconte la vie”).

Exemplele prezentate de Lucien Solal şi colaboratorii săi:

Viaţa familială – constituie “domeniul esenţial al vieţii private”; dar faptul brut al unei naşteri, căsătorii sau deces interesează colectivitatea. “Acestea nu sunt fapte de viaţă privată şi de altfel legiuitorul însuşi organizează publicitatea lor”. 

Viaţa politică – iese, indiscutabil, din cadrul vieţii private; dar viaţa familială a unui om politic care, în mod obişnuit, nu are repercusiuni asupra colectivităţii, rămâne “viaţă privată”.

Viaţa sindicală – deşi viaţa publică are, prin natura sa, un impact asupra colectivităţii, evenimentele interne ale grupului sindical, atâta timp cât nu sunt relevante public, rămân private.

Viaţa profesională – litigiul cu un funcţionar/lucrător şi schimbarea locului de muncă sunt aspecte de viaţă privată; “din contră, depunerea bilanţului, apoi falimentul unei întreprinderi, susceptibile de incidente diverse asupra colectivităţii, ies din cadrul vieţii private”.

Viaţa judiciară – “toate sentinţele date de tribunale interesează colectivitatea, întrucât acestea constată o situaţie de drept sau de fapt care confirmă sau modifică raporturile familiale, politice sau profesionale existente”; aşadar, “orice sentinţă, civilă sau represivă, iese (…) din domeniul vieţii private a celor interesaţi şi poate fi publicată (cu rarele excepţii, precizate de lege)”; regula publicităţii se aplică şi funcţionării justiţiei penale, astfel că delictele şi crimele, inculpările, arestările pot fi date publicităţii, dacă legea nu stabileşte altfel.

Obţinerea informaţiilor şi viaţa privată. Dacă natura însăşi a atingerilor aduse vieţii private nu este clar precizată “formele şi condiţiile obţinerii informaţiei” ce constituie atingeri la viaţa privată sunt mai clar delimitate.

1. Faptul utilizării unui aparat oarecare, pentru înregistrarea cuvintelor sau imaginii unei persoane, într-un loc privat, impune unele precizări de detaliu, pe care gazetarul nu trebuie să le ignore şi pe care instanţa, de obicei, le reţine în circumstanţierea şi calificarea cauzei:

- dreptul absolut al persoanei de a refuza să fie filmată, fotografiată sau înregistrată fonic, atunci când se află într-o situaţie privată şi se comportă privat (gesturi, opinii, iniţiative private, fără relevanţă publică);

- în cazurile de viaţă privată, regula este a noningerinţei de orice fel, cu excepţia cazurilor în care persoana vizată doreşte altfel;

- nu poate fi vorba de atingeri aduse intimităţii, în cazurile în care persoana/persoanele martore “înregistrează”, vizual şi auditiv, situaţii de viaţă privată, fără a fi dorit un asemenea lucru; în asemenea cazuri, jurisprudenţa şi bunul simţ obligă persoana vizată la “asigurarea unei protecţii normale a vieţii sale private”;

- atingerea adusă vieţii private este considerată comisă în momentul înregistrării (vocii/imaginii), chiar dacă banda audio sau video va fi inutilizabilă; şi este normală o astfel de regulă, din moment ce delictul la viaţa privată presupune faptul de a înregistra fără consimţământul persoanei, faptul de a perturba confortul intim al cuiva;

- în sfârşit, consimţământul persoanei vizate operează ca fapt exonerator de răspundere, iar împăcarea părţilor înlătură răspunderea penală.

2. Conservarea elementelor informaţionale şi atingerile aduse vieţii private. Profesorul Derieux reţine în materie, ceea ce Codul penal francez incriminează, în art. 369: «faptul “de a fi conservat cu bună ştiinţă (…) orice înregistrare sau document” astfel obţinut»; autorul îşi poate demonstra buna-credinţă distrugând înregistrările; autorul poate demonstra că înregistrările nu au fost făcute cu intenţia de a aduce atingere intimităţii vieţii private.

3. Realizarea unor materiale publicistice şi viaţa privată. Codul penal francez reţine o modalitate particulară de a obţine sau de a realiza documente (montajul, realizat cu imagini sau cuvinte ale unei persoane), chiar dacă imaginile şi cuvintele utilizate în montaj au fost înregistrate normal şi legal.

Michel Friedman propune o formulă interesantă, şi anume: “Fiecare rămâne proprietarul imaginii sale”. Autorul continuă cu o altă formulare sugestivă: “În ochii legii, nu se prea admite ca o personalitate publică să se arate în orice loc public, invocând activitatea pe care o desfăşoară, şi nici ca o persoană particulară să facă acelaşi lucru apărând în mod deliberat în cursul unei manifestaţii publice”.

Este interesant de observat cum, în cazul dreptului la propria imagine, se reţine, aproape în exclusivitate, manipularea negativă, fie că este vorba de fotografii, de film de televiziune sau actualităţi filmate, fie de voce. Prin aceste mijloace şi prin alte maniere “combinatorii” se urmăreşte lezarea imaginii publice a unei persoane, cu rezultate, în final, la fel de deformante şi grave, atât pentru cel în cauză, cât şi pentru ceilalţi. Asemenea rezultate apar cu deosebire atunci când este organizată o adevărată “inginerie a imaginii publice”, cu beneficii urmărite deliberat de o anumită persoană şi grupul pe care îl reprezintă (grup de interese, societăţi, fundaţii, organisme civice, partide politice etc.).

Este vorba de ceea ce se numeşte “manipularea pozitivă a imaginii publice a persoanei” hiperbolizare interesată, profitabilă pentru unii, intoxicantă pentru toţi ceilalţi. Manipularea pozitivă nu este neapărat univocă. Prin această metodă – a hiperbolizării – se pot obţine efecte care să afecteze grav imaginea publică a unei persoane. Tehnica este de a spune, nu de a prezenta, în fotografii (filme/desene) etc., anumite lucruri despre o persoană, care, în chip evident, nu poate fi aşa cum încearcă vorbele sau imaginile să acrediteze, trezind astfel râsul (dispreţul) public.

În asemenea cazuri, ne aflăm în aria patologiei imaginii …, când farsa ridicolă devine mod de viaţă. Ne vom aminti mereu de replica senatorului Cherea, din “Caligula” lui Albert Camus: “Da, să-l lăsăm pe Caligula să continue. Ba chiar să-l încurajăm pe această cale. Să-i organizăm nebunia. Fiindcă va veni o zi când se va trezi singur dinaintea unui imperiu plin de morţi şi de rude ale morţilor”.

“Organizarea nebuniei”, prin hiperbolizări pozitive ale imaginii, nu este reţinută în sfera comportamentului delictual. Este şi motivul pentru care manipularea pozitivă nu a intrat pe rolul unei instanţe de judecată practic niciodată. Şi este firesc să fie aşa, din moment ce urmărirea penală se declanşează la plângerea prealabilă a părţii vătămate. Or, cum să se plângă de pildă, un politician că a fost vătămat … frumos? “Vătămarea” pozitivă produce o “durere” plăcută persoanei hiperbolizate şi de ce ar depune o plângere prealabilă de repunere în situaţia anterioară declanşării iniţiativei “vătămătoare”?

Nu se pune problema unor garanţii juridice care să protejeze colectivitatea de hiperbolele personalităţii, dar publicul trebuie să poată recurge la aceleaşi garanţii legale pentru a se apăra de atacurile imagistice, provocate de personalităţi prefabricate.

Respectul pentru imaginea publică a unei persoane va trebui să implice reguli şi norme de respectare şi a imaginii publicului împotrvia unei altfel de provocări. Simetria şi corespondenţa formelor este o constantă a comportamentului uman.

CAPITOLUL II

Libertatea presei şi protecţia vieţii private

 

Potrivit art. 10 din Convenţia europeană a drepturilor omului, “orice persoană are dreptul la opinie şi libertatea de a primi sau comunica informaţii ori idei, fără a ţine seama de frontiere şi fără amestecul autorităţilor publice”.

Curtea Europeană a Drepturilor Omului a subliniat adeseori că libertatea de expresie consacrată cu art. 10 constituie unul din fundamentele esenţiale ale unei societăţi democratice, una din condiţiile progresului societăţii şi ale dezvoltării personalităţii fiecărui individ.

Libertatea de exprimare nu poate fi concepută fără libertatea de opinie. “A comunica idei şi opinii presupune să poţi să elaborezi în toate domeniile o gândire personală, o opinie liber aleasă. În acest sens, libertatea de exprimare este condiţia sine qua non a unei veritabile democraţii pluraliste” (Cohen-Jonathan).

Prima componentă a libertăţii de exprimare este libertatea de opinie, care este la rândul ei legată de libertatea de gândire, conştiinţă şi religie, prevăzută de art. 9 al Convenţiei europene.

Orice persoană are dreptul de a-şi formula o opinie cu privire la tot ce se întâmplă şi tot ce înseamnă mediul său socio-uman.

Libertatea de informare este cel de-al doilea element al libertăţii de expresie, şi când se face referire la această libertate, se utilizează noţiunea de comunicare, noţiune ce are în vedere relaţia între emiţătorul unui mesaj şi receptorul acestuia.

Libertatea de comunicare nu presupune numai libertatea de a difuza informaţii, ci luarea în considerare şi a libertăţii cititorului, auditoriului, a publicului în general, de a primi informaţii în mod liber şi din diverse surse. 

O societate democratică nu poate exista decât în măsura în care se bazează pe pluralism şi pe diversitate de idei. Cu referire specială la presă, libertatea de informare presupune inexistenţa oricărui sistem de autorizare sau de cenzură prealabilă.

În acelaşi timp libertatea presupune responsabilitate. Limitele ce sunt impuse se referă la protecţia unor valori sociale şi a drepturilor şi reputaţiei persoanelor. Depăşirea acestor limite este de natură să angajeze răspunderea civilă sau chiar penală a celor care săvârşesc fapte ce se circumscriu într-un asemenea cadru.

Autorităţile statale trebuie să vegheze la asigurarea respectării dreptului la opinie şi la informare. Aceasta presupune nu numai obligaţia negativă a statului de a nu se stânjeni în nici un fel exerciţiul liber al acestor drepturi, dar şi obligaţia sa pozitivă de a asigura exerciţiul lor în aşa fel încât să se realizeze pluralismul de opinii şi idei.

“Astfel concepută, libertatea de exprimare este garanţia unei informări obiective şi pluraliste, oricare i-ar fi forma, suportul sau finalitatea. Ea se aplică nu numai la mass-media, ci tuturor creatorilor din domeniul ştiinţific, literar sau artistic” (Cohen-Jonathan).

Libertatea de informare nu poate fi concepută în sine. Mesajul liber transmis se adresează cuiva. De aceea, ea însăşi presupune încă o componentă, anume libertatea de recepţionare a mesajelor transmise, de orice natură ar fi acestea. Este vorba de cel de-al doilea termen al noţiunii de comunicare. Ea presupune dreptul de a primi, de a recepţiona toate informaţiile transmise prin mass-media, mai ales cele de interes general.

Asigurarea pluralismului în acest domeniu constituie o adevărată obligaţie pozitivă a statelor. Statul trebuie să lupte împotriva concentrărilor excesive ale mijloacelor de comunicaţie care reduc libertatea de alegere a cititorilor, ca şi aceea a auditoriului sau a telespectacolului. O asemenea obligaţie priveşte toate mijloacele de informare în masă, cu atât mai mult ceea ce este cunoscut sub denumirea de multimedia.

Oamenii de presă, din dorinţa de a prezenta publicului informaţiile pe care le deţin, încalcă deseori graniţa dintre privat şi public. În ultimii ani, atât în România, cât şi în celelalte state acest lucru este tot mai frecvent. Pentru a proteja viaţa privată şi pentru ca individul să-şi desfăşoare activitatea în condiţii optime este necesar ca reglementările în domeniul vieţii private să fie reactualizate, iar acolo unde acestea nu există, să fie creat un cadru legislativ care să cuprindă aceste reglementări. Misiunea de a informa nu poate legitima orice procedeu de a obţine informaţia. În absenţa unei legi speciale, existenţa unor prevederi care condamnă abuzul de încredere, escrocheriile şi alte delicte ar trebui să fie suficiente pentru cei care uită că au şi îndatoriri.

Prevederi referitoare la protecţia dreptului la viaţa privată, în state din Europa, am încercat să prezentăm în cadrul acestui capitol.

 

ANGLIA

În Marea Britanie nu există o constituţie scrisă şi nici o garanţie formală, nici pentru respectarea vieţii private, nici pentru libertatea presei.

Bill of Rights din 1689 întocmit mai degrabă pentru a transfera puterile de la monarh la Parlament, decât pentru a proteja drepturile civile nu conţin nici o regulă referitoare la viaţa privată.

Convenţia europeană pentru drepturile omului şi legile fundamentale, ratificată în 1951, nu a fost integrată în dreptul naţional. Pentru ca un tratat sau o convenţie să producă efecte în dreptul intern, trebuie votată o lege de către Parlament. Toate încercările pentru a introduce convenţia în dreptul intern au eşuat.

La 24 octombrie 1997, guvernul a depus un proiect de lege (Humman Rights Bill) pentru integrarea convenţiei în dreptul intern.

Dezbaterile cu privire la necesitatea existenţei unei legi pentru protecţia vieţii private durează de ani buni. În cursul ultimilor 30 de ani au existat şase propuneri cu privire la o lege referitoare la protecţia vieţii private. Nenumărate rapoarte oficiale au fost depuse începând cu anii ’70.

În absenţa unei recunoaşteri formale a dreptului la viaţă privată, tribunalul este cel care sancţionează intruziunile mass-mediei folosind regulile generale. 

De asemenea, presa scrisă şi audiovizualul sunt controlate de coduri de conduită (codul deontologic), care prevăd anumite reguli cu privire la viaţa privată.

Guvernul a cerut întocmirea unui raport privind moralitatea presei. Urmarea acestui raport ar fi fost înlocuirea Comitetului de Plângeri împotriva Presei cu un tribunal special pentru delicte de presă, caz fără precedent la Londra, numai că această acţiune nu s-a finalizat.

Schimbarea de atitudine a guvernului s-a produs în urma scandalurilor în serie, provocate de dezvăluirile presei vis-ŕ-vis de familia regală.

Situaţia decurge din practica publicistică britanică, ale cărei reguli au fost clar enunţate, într-o intervenţie televizată, de preşedintele Comitetului de plângeri: libertatea de exprimare nu cunoaşte persoane sau subiecte interzise, “o presă liberă nu va fi niciodată amabilă”.

Familiei regale britanice îi stă la îndemână, ca oricărei familii britanice, dreptul de acţiune în justiţie. Revista “The Sun”, autoarea unor scandaluri notorii în Marea Britanie a plătit până acum Casei Regale 124.000 lire sterline, ca urmare a publicării unor fotografii de familie, a unei scrisori etc. Dincolo de răspunsul la întrebarea “Da sau nu în viaţa privată?”, rămâne constatarea, surprinzătoare pentru societatea britanică, în general conservatoare, că presa nu acceptă tabu-uri, inclusiv în cazul intimităţii Curţii Regale.

Chiar dacă încercările de a se crea, pe cale legislativă, un nou tort – violarea vieţii private, au eşuat, în schimb anumite acte, precum violarea domiciliului sau defăimarea, pot antrena răspunderea civilă a autorilor lor. Astfel, dacă victima unei intruziuni în viaţa sa privată poate dovedi existenţa unei asemenea încălcări, ea poate obţine, pe cale judecătorească, daune-interese. În asemenea situaţii, juraţii acordă sume importante victimelor.

Principalele cazuri în care poate fi stabilită răspunderea civilă, ca mod de apărare împotriva imixtiunii în viaţa privată sunt următoarele:

· violarea de domiciliu;

· defăimarea;

· divulgarea de secrete;

· născociri cu intenţia de a vătăma;

· hărţuirea.

La ora actuală nu există infracţiuni penale contra vieţii private. În 1993, s-a sugerat crearea a trei infracţiuni penale:

· pătrunderea pe o proprietate privată,

· instalarea unui dispozitiv de supraveghere,

· fotografierea sau înregistrarea vocii unei persoane în locuinţa sau pe domeniul său, în măsura în care asemenea acte nu au fost autorizate expres şi au fost făcute pentru obţinerea de informaţii destinate publicării.

În prezent, defăimarea constituie o infracţiune penală, numai în măsura în care conduce la un grav atentat la reputaţia persoanei; cu privire la protecţia persoanei contra hărţuirii, prin legea privind hărţuirea, a fost introdusă o nouă infracţiune, sancţionată cu amendă sau închisoarea de până la 6 luni.

 

FRANŢA

Constituţia nu face menţiuni speciale în ceea ce priveşte respectarea dreptului la viaţa privată, însă enunţă principiul din Declaraţia Drepturilor Omului. Franţa a ratificat şi Convenţia Europeană a Drepturilor Omului şi libertăţilor fundamentale care afirmă (art. 8) că “toate persoanele au dreptul la viaţa privată şi familială, respectarea domiciliului şi corespondenţei”.

În 1990 a fost introdus în Codul civil un articol (art. 9), care precizează că “fiecare are dreptul la respectarea vieţii private”, dispoziţii acompaniate de clauze din Codul penal, care sancţionează sever ascultarea şi înregistrarea audio sau video fără acordul subiectului.

Deşi art 9 al Codului civil nu oferă o definiţie a dreptului la viaţa privată, jurisprudenţa a statuat că acest drept reprezintă dreptul oricărei persoane de a fi liberă să-şi trăiască viaţa în condiţiile unei minime ingerinţe de exterior. Acest drept comportă “protecţia împotriva oricărei atingeri aduse dreptului la muncă, imagine, voce, intimitate, onoare şi reputaţie, uitare, propria biografie”.

Domeniile incluse în sfera de acţiune a protecţiei vieţii private cuprind, de asemenea, starea de sănătate, viaţa sentimentală, imaginea, practicile religioase, relaţiile familiale şi, în general, tot ce ţine de comportamentul intim al unei persoane.

Pe de altă parte, jurisprudenţa admite că, informaţiile cu privire la patrimoniu sau venit ies din sfera vieţii private. Criteriul avut în vedere în asemenea cazuri este cel referitor la pertinenţa unor asemenea informaţii în raport cu interesul public.

Victimele atentatului la viaţa privată pot obţine:

· măsuri adecvate pentru limitarea difuzării informaţiilor în cauză;

· plata de daune interese;

· inserarea deciziei justiţiei în presă.

Codul penal defineşte în art. 226-1 delictul de atentat la viaţa privată. Acesta poate îmbrăca două forme:

· captarea, înregistrarea sau transmiterea fără consimţământul autorului a cuvintelor spuse cu titlu privat sau confidenţial într-un loc public sau privat;

· fixarea, înregistrarea sau transmiterea fără consimţământul subiectului, a imaginii unei persoane ce se află într-un loc privat.

Art. 226-1 precizează că orice înregistrare audio, fixarea imaginii, transmiterea înregistrărilor efectuate cu ştirea persoanei, fără ca aceasta să obiecteze sunt consemnate ca având consimţământul persoanei.

Art. 226-2 sancţionează conservarea, divulgarea şi utilizarea de imagini obţinute cu condiţiile din art. 226-1.

Pedepsele aplicabile diferă după cum cel vinovat este persoană fizică sau persoană juridică.

O persoană fizică poate fi condamnată până la 1 an închisoare şi o amendă de 300.000 de franci. În plus, art. 226-31 din Codul penal prevede următoarele pedepse complimentare:

· interzicerea drepturilor civile şi de familie;

· interzicerea exercitării activităţii profesionale sau sociale, în exerciţiul căreia a fost săvârşită fapta;

· interdicţie, pentru o perioadă de minim 5 ani de a deţine sau purta armă;

· afişarea sau difuzarea deciziei pronunţate;

· confiscarea instrumentelor ce au servit comiterii infracţiunii, a înregistrărilor sau documentelor obţinute ilicit.

O persoană juridică este sancţionată prin:

· aplicarea unei amenzi egale cu de cinci ori cea prevăzută pentru persoanele fizice – 1,5 milioane franci;

· interdicţia definitivă sau pentru minim 5 ani de a exercita, direct sau indirect activitatea profesională sau socială în exerciţiul căreia a fost comisă infracţiunea;

· aprobarea şi difuzarea deciziei pronunţate.

În plus, faţă de aceste prevederi, dreptul presei conţine şi alte interdicţii, după cum urmează:

· publicarea de ştiri false, fabricate, falsificate, care tulbură liniştea publică sau sunt făcute cu rea credinţă;

· difuzarea de informaţii, chiar şi exacte dacă se referă la:

· informaţii militare;

· informaţii referitoare la secretele apărării naţionale;

· informaţii care se referă la stabilitatea monedei.

· publicarea de texte şi imagini care constituie ultraj la bunele moravuri;

· publicarea de informaţii referitoare la activitatea comisiilor de anchetă parlamentară;

· publicarea cursului valorilor imobiliare din surse neautorizate.

De asemenea, prin Codul penal se pedepsesc persoanele care încearcă să discrediteze o decizie juridică – în special prin presă.

Se permit comentarii tehnice sau acţiuni care pot conduce la revizuirea sentinţei.

· publicarea de imagini referitoare la delictul de ultraj, loviri, răniri, ameninţări cu moartea;

· publicarea de elemente ce permit identificarea victimei unui viol sau atentat la pudoare, fără ca victima să o ceară;

· informaţii prin care s-ar putea exercita presiuni asupra martorilor sau asupra deciziilor justiţiei;

· publicarea de documente în materie de promovare a propagandei anarhiste;

· publicarea informaţiilor de la procesele desfăşurate cu uşile închise;

· publicarea de informaţii din procesele militare.

 

GERMANIA

Legea fundamentală consacră în primele articole drepturile fundamentale ale individului:

“Demnitatea omului este intangibilă. Toate puterile publice sunt ţinute să o respecte şi să o protejeze”. (art. 1-1).

“Fiecare este liber de a-şi dezvolta propria personalitate, fără să aducă atingere drepturilor altor persoane, ordinii constituţionale sau morale”. (art. 2-1).

“Libertatea de expresie este, de asemenea, garantată de Legea fundamentală: fiecare are dreptul de a exprima şi difuza liber opiniile sale în scris sau prin imagini şi de a se informa liber din surse general accesibile. Libertatea presei şi libertatea informării prin radio şi film sunt garantate. Nu există cenzură”. (art. 5-1).

“Aceste drepturi sunt limitate prin prevederile legale generale, prin dispoziţiile legale privind protecţia tinerilor şi prin cele care ţin de dreptul la respectarea onoarei personale”. (art. 5-2).

Jurisprudenţa civilă a utilizat dispoziţiile constituţionale pentru conturarea, începând cu anul 1954, “dreptului general al personalităţii”; în caz de nerespectare, sancţiunea constă în plată de daune-interese.

Astfel, pornind de la articolele 1 şi 2 ale Legii fundamentale şi de la posibilităţile de interpretare oferite de art. 823-1din Codul civil, jurisprudenţa a introdus “dreptul general al personalităţii” printre celelalte drepturi care trebuie protejate, definindu-l ca fiind: “dreptul pe care îl are fiecare individ la respectarea demnităţii sale de om şi a propriei personalităţi”.

Doctrina şi jurisprudenţa au considerat că “dreptul general al personalităţii” presupune următoarele sfere de aplicare:

· sfera individuală, care cuprinde dreptul la autodeterminare şi cere garantarea protejării personalităţii individuale în relaţiile cu tot ceea ce reprezintă “lumea exterioară”;

· sfera privată, care priveşte viaţa privată şi cea familială;

· sfera intimă, care se referă la ceea ce fiecare individ are mai intim (viaţa sentimentală, scrisori confidenţiale, jurnal intim etc.). Numai această ultimă categorie beneficiază de protecţie absolută, alături de celelalte drepturi enumerate în art. 823-1 din Codul civil (viaţă, integritatea corporală, sănătatea, libertatea şi proprietatea).

În rest, difuzarea amănuntelor care ţin de viaţa personală este permisă numai în măsura în care aceste informaţii sunt justificate de un interes public legitim.

Codul penal, în partea specială, consacrată descrierii diferitelor categorii de infracţiuni, rezervă o secţiune infracţiunilor contra vieţii private şi intimităţii.

În art. 201, 202 sunt definite infracţiunile comise contra intimităţii discuţiilor ce nu au fost exprimate în public şi contra secretului corespondenţei.

Art. 201 sancţionează înregistrările neautorizate privind discuţiile ce nu au fost exprimate public, utilizarea neautorizată a unei asemenea înregistrări sau punerea sa la dispoziţia unui terţ, în măsura în care acesta aduce atingere dreptului lor celui interesat.

Opiniile exprimate sunt protejate şi împotriva ascultării acestora prin instalarea unui microfon. Infracţiunea este pedepsită cu amendă sau închisoare de până la 3 ani. 

Art. 202 protejează secretul corespondenţei şi nu pedepseşte numai faptul de a fi luat cunoştinţă de conţinutul unei scrisori închise, dar şi pe cel al altui document care nu este destinat publicităţii (jurnal). Infracţiunea se pedepseşte cu amendă sau închisoare de până la 1 an.

 

ITALIA

Constituţia enunţă în art. 2: “Republica recunoaşte şi garantează drepturile inviolabile ale omului, atât ca individ, cât şi în cadrul formaţiunii sociale unde îşi manifestă personalitatea.

Art. 15 prevede că libertatea şi secretul corespondenţei, precum şi alte forme de comunicare sunt protejate.

Art. 21 se referă la libertatea presei: fiecare are dreptul de a-şi manifesta liber gândurile, în scris, oral sau prin alte mijloace de difuzare, presa nu poate fi subiectul autorizării sau cenzurii.

Dreptul civil nu face referiri exprese la viaţa privată sau la o noţiune echivalentă. Codul civil şi Legea cu privire la protecţia dreptului de autor garantează dreptul la imagine.

Acţiunile civile atribuie persoanei vătămate plata de daune interese. Pot fi luate, de asemenea, măsuri complimentare, de către instanţă, pentru repararea actului ilicit.

De asemenea, Legea nr. 675 din 31 decembrie 1996 privind protecţia datelor personale, conţine prevederi prin care li se interzice ziariştilor să difuzeze, fără consimţământul celui interesat, informaţii despre starea de sănătate sau viaţa sexuală a persoanelor.

Dreptul penal în art. 615 bis sancţionează “intervenţiile ilicite în viaţa privată”. Conform acestui articol, orice persoană care, datorită unei dispoziţii de înregistrare video sau audio, poate procura informaţii sau imagini referitoare la viaţa privată este pedepsită cu închisoare de la 6 luni la 4 ani.

Ca urmare a ofensivei presei italiene privind Mafia şi corupţia, a apărut, la începutul anului 1993, o puternică replică. S-a cerut desfiinţarea Asociaţiei Ziariştilor şi s-a hotărât elaborarea unor proiecte de legi ce pedepsesc cu închisoarea pe ziaristul care refuză să-şi dezvăluie sursele.

În Italia “dialogul presă-putere” este o constantă a vieţii publice. Consiliul Naţional al Jurnaliştilor Italieni şi Autoritatea de protejare a datelor privind persoanele au elaborat un nou Cod deontologic, în 13 articole, considerat mai dur. Două aspecte de interes relansează opiniile şi controversele pe marginea noului cod: 

a. obligarea ziariştilor de a-şi dezvălui numele şi profesia în timpul investigaţiilor;

b. faptul că întocmirea noului cod a fost prevăzută în textul Legii nr. 675/1996, referitoare la protecţia datelor individuale.

Noul cod deontologic pune comportamentul ziaristului mai aproape de norma juridică decât de norma morală, deontologică. 

 

ROMÂNIA

În România anterior anului 1936 nu a existat un tratament penal discriminatoriu în ceea ce priveşte incriminarea sau sancţionarea infracţiunilor contra demnităţii săvârşite prin presă. Constituţia din 1923 prevedea, prin derogare de la dreptul comun, că judecarea acestor infracţiuni este de competenţa curţilor de juraţi.

Codul penal din 1936 a instituit o agravantă legală pentru infracţiunile de calomnie contra vieţii publice (art. 507) şi infracţiunea de injurie (512) săvârşite prin presă.

Competenţa curţilor cu juraţi s-a păstrat până în 1938, când a fost abrogată Constituţia din 1923, iar curţile cu juraţi au fost desfiinţate.

Codul penal actual nu a reprodus agravarea săvârşirii prin presă a infracţiunilor contra demnităţii, ci doar forma lor fizică, restabilind astfel egalitatea de tratament indiferent de mijloacele sau modul de comitere.

Legea nr. 3/1974 – Legea presei, a făcut o diferenţiere şi anume: a pornit de la prevederile art. 279 alin. 2 lit. a, Cod procedură penală şi a prevăzut ca, în cazul infracţiunilor de insultă şi calomnie, ce se comit prin presă, instanţa să fie sesizată prin rechizitoriu.

În 1993, Legea nr. 45 a înlăturat această derogare, prin introducerea unui alineat nou la art. 279, în care se precizează că prevederile alin. 2 lit. a se aplică în cazul infracţiunilor din art. 193, 205 şi 206 Cod penal, săvârşite prin presă sau prin alte mijloace de comunicare în masă.

Rezoluţia Adunării Parlamentare a Consiliului Europei cu privire la etica ziaristică a fost adoptată Hotărârea Camerei Deputaţilor nr. 25 din 12 septembrie 1994. Rezoluţia 1003 din 1993 cuprinde în anexa 1 principiile etice ale ziariştilor, pe care Adunarea Parlamentară le consideră necesar a fi aplicate de profesioniştii acestui domeniu în întreaga Europă.

Camera Deputaţilor recomandă tuturor ziariştilor şi mijloacelor de comunicare în masă să ţină seama şi să aplice principiile deontologiei cuprinse în această rezoluţie.

Schimbarea regimului la sfârşitul anului 1989 a dus la înlăturarea cenzurii şi controlului presei, a apărut presa independentă, fapte ce au determinat un salt calitativ în activitatea publicistică. 

Ziariştii au declanşat o activitate publicistică intensă, s-au făcut eforturi pentru a satisface cerinţele cititorilor de a şti, a cunoaşte şi pentru 

a-i ajuta să ajungă la o evaluare corectă a realităţii.

Problema este de a şti care sunt limitele libertăţii presei şi când anume şi în ce măsură aceste limite sunt depăşite, dând loc infracţiunii de insultă şi calomnie. Rezolvarea acestei probleme nu este uşoară, căci demarcaţia dintre libertate şi abuzul de libertate este greu de făcut mai ales într-o societate ca a noastră, aflată într-o continuă schimbare, în care legea morală, ca garanţie a libertăţii, nu s-a instaurat cu fermitate iar o etică a convieţuirii sociale nu se poate încă întemeia pe propria sa autonomie.

Delictul de presă

Infracţiunea este percepută în ţara noastră ca o situaţie limită negativă în relaţiile interumane, exterioară şi potrivnică ordinii de drept stabilite şi apărate cu mijloace coercitive, constrângătoare. Infracţiunea constituie o excepţie existenţială, urmare a unui comportament nefast, cu dispreţul manifest al normelor morale şi juridice operaţionale într-un anumit timp şi într-un anumit spaţiu.

Noţiunea de infracţiune – “infractio” înseamnă distrugere, sens ce trimite la acţiunea de a gândi, organiza şi finaliza un fapt vinovat.

Profesorul Tanoviceanu clasifica infracţiunile după gravitate în: crime, delicte, contravenţii. Promovarea “delictului de presă” are avantajul de a diferenţia şi în expresie faptul ilicit de presă de “infracţiunea de drept comun”. Comportamentul jurnalistic, inclusiv cel ilicit, se situează în sfera mai nuanţată a treburilor publice (politice, sociale, electorale), în aria teoretică de gândire, analiză, validare a deciziilor de interes public. Comportamentul jurnalistic se regăseşte în aria opţională de interes public, ziaristul fiind, prin definiţie, exponent al societăţii civile, apărător al valorilor morale fundamentate pe libertăţi şi adevăr.

Delictul de presă constituie infracţiune, dar, cu totul diferit de infracţiunile de drept comun (crime, tâlhării, violuri etc.), delictul indică fapte mai puţin grave decât în cazul crimelor, produce efecte raţionale, afective, opţionale; presa poate repune în situaţia anterioară persoana vătămată într-un interes al său: dreptul la răspuns, scuzele publice, despăgubiri civile. Diferenţa dintre “crimă” şi “delict” este logică, iar faptul de presă ilicit nu poate fi nici prin intenţie, nici prin rezultat o crimă, chiar dacă se vorbeşte despre “crimă morală”. S-a apreciat că infracţiunea de presă este un delict de sine stătător, atât prin natura sa, cât şi prin diferenţele de esenţă, pe care le opune oricărui alt tip de ilicit.

Delictul de presă nu angajează precumpănitor relaţii sociale ci stări psiho-afective în aria mentalului individual sau colectiv. Nu lasă, în general, urme palpabile, vătămările. Delictul de presă afectează psihic persoanele/colectivităţile, ca urmare a publicării cu rea credinţă a unor insulte, calomnii.

În general, delictul de presă nu are efecte ireversibile. Reabilitarea persoanei vătămate într-un drept sau interes al său se poate realiza printr-o reîntoarcere la punctul de declanşare a faptelor. Delictul de presă afectează statutul legitim al unei persoane, al unor simboluri, al unor entităţi culturale, naţionale, universale.

Constituţia României, în art. 30 alin. 6 şi 7, enumeră valorile moral/umane şi naţional/universale ce nu trebuie lezate prin actul publicistic.

Astfel, în alin. 6 sunt enunţate valorile umane apărate şi care nu pot fi încălcate: “Libertatea de exprimare nu poate prejudicia demnitatea, onoarea, viaţa particulară a persoanei şi nici dreptul la propria imagine”.

Valorile şi simbolurile naţionale sunt cuprinse în alin. 7: “Sunt interzise de lege defăimarea ţării şi a naţiunii, îndemnul la război de agresiune, la ură naţională, rasială sau religioasă, incitarea la discriminare, la separatism teritorial sau la violenţă publică, precum şi manifestări obscene, contrare bunelor moravuri”.

O anume diferenţiere de periculozitate între cele două grupe de delicte este dedusă din redactarea celor două alineate. Astfel, alin. 6 precizează că “libertatea de exprimare nu poate prejudicia”, în timp ce în alin. 7 se spune că “sunt interzise de lege”. 

Există şi o diferenţiere procedurală în cazul celor două categorii: pentru delictele de la alin. 6, legea prevede obligaţia plângerii prealabile din partea persoanei vătămate, pe când pentru alin. 7 organele de urmărire penală se pot sesiza din oficiu.

În zilele de 18 şi 19 februarie 2000 a avut loc la Bucureşti Reuniunea pe tema “Dreptul de a şti: libertatea presei şi accesul la informaţie în România anului 2000”.

La reuniune au participat atât ziarişti, reprezentanţi ai Guvernului, Parlamentului şi Preşedinţiei, reprezentanţi ai O.N.G-urilor, profesori universitari, cât şi specialişti străini.

În urma discuţiilor s-a ajuns la următoarele concluzii:

· Este imperios necesară scoaterea delictelor de presă de sub incidenţa Codului penal, astfel încât ziariştii în exerciţiul profesiunii să nu mai fie trataţi ca infractori. Nici o autoritate publică nu trebuie să fie abilitată să trimită în judecată un ziarist, eventualele litigii rezolvându-se în cadrul dreptului civil, între persoane cu statut egal în faţa legii. În plus, pedepsele aplicate ziariştilor găsiţi vinovaţi trebuie să se limiteze la amenzi şi daune, a căror valoare să fie proporţională cu prejudiciile demonstrabile aduse părţii vătămate. Delictele de presă nu trebuie să fie pedepsite cu închisoarea.

· O Lege a presei ar conţine, aproape inevitabil, numeroase restricţii inacceptabile. Adoptarea unei astfel de legi nu trebuie să pornească de la premiza că ea va fi aplicată de un guvern bine intenţionat. Trebuie avute în vedere, în egală măsură, interpretările ce i-ar putea fi date de un guvern represiv. Ca atare, lipsa unei legi a presei reprezintă cea mai bună soluţie. În lipsa unei astfel de legi, trebuie să existe o garanţie constituţională a libertăţii presei.

· Cu referire la Legea privind securitatea informaţiilor secrete de stat şi a informaţiilor secrete de serviciu s-a subliniat că informaţiile secrete de stat trebuie să fie definite foarte precis, astfel încât să nu acopere decât interese legitime legate de securitatea naţională, de protejarea datelor personale şi de deliberările autorităţilor publice, până la adoptarea deciziilor.

Legea trebuie să asigure nu numai clasificarea informaţiilor drept secrete ci şi să instituie un sistem de declasificare, astfel încât informaţii considerate la un moment dat secrete de stat să poată, în timp, fi date publicităţii. Este responsabilitatea statului să-şi protejeze secretele. Nici un cetăţean şi nici o organizaţie din afara structurilor de stat nu ar trebui să aibă această responsabilitate. Cetăţenii şi presa sunt liberi să comenteze informaţiile secrete pe care statul nu a fost în stare să le protejeze. Statul poate încerca să determine media să nu publice informaţii secrete dobândite accidental, dar procesul trebuie să fie unul de convingere, şi nu unul de constrângere. Informaţiile comerciale pot fi considerate secrete de stat numai dacă au fost furnizate statului sub clauza de confidenţialitate.

· Dreptul la informaţie este un drept constituţional al cetăţeanului şi legea trebuie să creeze un cadru operativ pentru exercitarea sa nerestricţionată. Textul Legii privind liberul acces la informaţiile de interes public porneşte de la premiza ca orice informaţie aflată în posesia autorităţilor publice, precum şi dezbaterile acestor organisme, sunt bunuri publice şi trebuie să fie accesibile publicului. Orice excepţie trebuie să fie definită clar şi strict. Orice litigiu asupra prevederilor legii trebuie interpretat în sensul deschiderii şi transparenţei. 

În mod generic, legea accesului la informaţie nu ar trebui să facă referire directă la presă, ea adresându-se consumatorului individual de informaţie. Contextul românesc actual impune însă ca legea să recunoască rolul de instrument prin care cetăţeanul îşi asigură accesul la informaţie.

· Existenţa un cod etic unic pentru întreaga comunitate jurnalistică nu este de dorit. El ar putea fi lesne transformat în lege de autorităţi statale mai puţin favorabile libertăţii presei şi utilizat împotriva acesteia. Fiecare organizaţie de media ar trebui să adopte şi să aplice un cod etic propriu, elaborat de către jurnalişti, nu de către guvern sau de reprezentanţii autorităţilor. Pe de altă parte, este necesară pregătirea tinerilor jurnalişti în domeniul eticii presei – fie în facultăţile de jurnalism, fie în alte forme de pregătire profesională.

· Uniunea Europeană nu are un acquis comunitar în domeniul presei, de aceea a preluat ca document fundamental Convenţia Europeană a Drepturilor Omului şi jurisprudenţa Curţii Europene a Drepturilor Omului. Convenţia este expresia unor compromisuri politice intervenite între semnatari la data elaborării ei, în anii ’50. Climatul european s-a schimbat, de aceea art. 10 al CEDO poate fi văzut acum ca restrictiv şi folosit în limitarea drepturilor cetăţeneşti. Este cu atât mai îngrijorător pentru comunitatea jurnalistică faptul că, pe alocuri, legislaţia naţională este mai restrictivă decât cea europeană şi că statul nu aplică principiul preemţiunii legislaţiei internaţionale în faţa celei naţionale.

O problemă interesantă din punct de vedere al dreptului la informare vis-ŕ-vis de dreptul la propria imagine şi dreptul la viaţă privată o constituie pentru societatea românească accesul la dosarele persoanelor fizice. Cu privire la dreptul de acces la anumite date, documente, dosare, se disting trei situaţii juridice:

1. Norme general interdictive – referitoare la date, documente şi informaţii “secrete de stat”; norme extensive, opozabile oricărei persoane române sau străine, care intră în posesia “secretelor de stat”, altfel decât permite legea; încălcarea interdicţiei legale atrage după sine răspunderea juridică a făptuitorului.

2. Norme funcţionale – privesc circulaţia unor documente şi date de mare însemnătate, calificate astfel pentru valoarea lor intrinsecă, înainte de a fi declarate inaccesibile sau “secrete”.

Între “secret de stat” şi “cercetare” există o diferenţă conceptuală şi jurisprudenţială. Legea stabileşte când este permis accesul la datele protejate şi anume cercetarea acestora. Interdicţia legală are o aplicabilitate particulară. Dacă asemenea date ajung să fie publicate, legea nu stabileşte pedepse. Legea Arhivelor Naţionale consideră drept infracţiuni sustragerea, distrugerea, degradarea sau scoaterea peste graniţă.

3. Norme opţionale – de care persoana se poate prevala, în anumite condiţii şi a căror respectare, pe baza unor înţelegeri, convenţii, contracte precise, se impun părţilor, precum şi terţilor.

În continuare, ne vom referi sintetic la principalele delicte de presă şi modul cum sunt reglementate în legislaţia română. 

Insulta

Insulta, ca delict de presă, se deosebeşte de “insulta în general” prin modul specific de concretizare, ca şi prin particularităţile date de natura distinctă a delictelor de presă, în general.

Insulta de presă poate fi săvârşită prin mai multe modalităţi, utilizate simultan (ex. în presa filmată, se poate utiliza, în acelaşi timp/în aceeaşi emisiune, cuvinte vorbite, scrise, cântate, gesturi, desene, montaje, colaje, bruiaje etc.) sau în chip singular (numai cuvinte sau numai desene etc.).

Codul penal în art. 205, capitolul IV, referitor la infracţiuni contra demnităţii defineşte insulta ca fiind: “atingerea adusă onoarei ori reputaţiei unei persoane prin cuvinte, prin gesturi sau prin alte mijloace, ori prin expunerea la batjocură”. Infracţiunea se pedepseşte cu închisoare, sau amendă. Acţiunea penală se pune în mişcare la plângerea prealabilă a persoanei, iar împăcarea părţilor înlătură răspunderea penală.

Calomnia

Legiuitorul şi practica juridică califică infracţiunea de calomnie ca fiind mai gravă decât insulta. În cazul calomniei, persoanei în cauză i se atribuie sau i se impută o faptă determinată, de o îngrijorătoare gravitate. Cuvintele nu mai au acel “sens generic”, “dezonorate în expresie”, ci unul concret: fapte determinate atribuite/imputate unei persoane determinate, în public. Textul legii penale nici măcar nu mai reiterează expresia “atingere adusă onoarei ori reputaţiei unei persoane”; făptuitorul/calomniatorul “afirmă şi impută în public … o faptă determinată”. “A afirma” şi “a imputa” fapte determinate este mult mai grav decât a profera cuvinte sau a face gesturi insultătoare. Calomniind o persoană, o legi de o faptă vinovată, condamnabilă, în materialitatea ei indubitabilă. Una este să-i strigi cuiva, în public, “eşti un bandit” şi alta este să-i impuţi că, în data de …., la ora de …., în locul cutare … a ucis pe cutare.

Art. 206 Cod penal: “Afirmarea ori imputarea în public, prin orice mijloace, a unei fapte determinate privitoare la o persoană, care, dacă ar fi adevărată, ar expune acea persoană la o sancţiune penală, administrativă sau disciplinară ori dispreţului public, se pedepseşte cu închisoarea de la 3 luni la 3 ani sau cu amendă.

Acţiunea penală se pune în mişcare la plângerea prealabilă a persoanei vătămate.

Împăcarea părţilor înlătură răspunderea penală”.

Viaţa privată a persoanei

Legislaţia din ţara noastră plasează viaţa privată, cum este şi firesc, între drepturile şi libertăţile fundamentale ale cetăţeanului.

Persoana fizică este liberă să dispună de ea însăşi în toate împrejurările vieţii sale, indiferent de locul unde se află, indiferent de ce doreşte să facă. Viaţa privată nu trimite la o viaţă ascunsă de ochii lumii, într-un spaţiu exclusiv intim. Persoana se poate afla şi într-un spaţiu public dar într-o situaţie privată (prezenţa la un spectacol).

Prevederea constituţională ar fi fost normal să o regăsim şi în Codul penal sub forma unui delict distinct în capitolul IV referitor la “Infracţiunile contra demnităţii” sau în capitolul II referitor la infracţiuni contra libertăţii persoanei”, apropiat prin titlu de cel constituţional (“Drepturile şi libertăţile fundamentale”). Codul penal reţine infracţiuni relative la lipsirea de libertate în mod ilegal, sclavia, violarea de domiciliu, şantajul, violarea secretului corespondenţei, dar nu face vorbire despre delictul de viaţă privată. Situaţia este nefirească deoarece Constituţia prezintă viaţa intimă după libera circulaţie, dar înaintea inviolabilităţii domiciliului şi a secretului corespondenţei. 

Evident că, în cazul în care atingerile vieţii private sunt săvârşite prin intermediul violării domiciliului, al corespondenţei sau ca urmare a înregistrării convorbirilor telefonice, pot fi reţinute în sarcina făptuitorului aceste infracţiuni.

Dreptul la propria imagine

Fiecare are dreptul la propria imagine. În cazul dreptului de proprie imagine se reţine manipularea negativă a imaginii, de cele mai multe ori, indiferent că este vorba de fotografii, filme etc., deşi există şi manipulare pozitivă. Rezultatul acestei manipulări fiind stricarea imaginii publice, lucru considerat grav, având în vedere faptul că publicul are dreptul de a cunoaşte imaginea reală a unei persoane şi nu cea cosmetizată.

Dreptul la propria imagine nu este reglementat de Codul penal, dar în măsura în care folosirea imaginii a cauzat prejudicii considerabile, persoana vătămată poate cere despăgubiri de la cel care a produs prejudiciul, în urma unui proces civil. Autorul faptei poate fi obligat să plătească daune morale victimei.

În art. 18-1 Constituţia garantează dreptul la viaţă privată şi familială, onoare şi imagine proprie. În art. 20 este garantat dreptul la libertatea de expresie şi se exclud toate formele de cenzură.

Alineatul 4 din acelaşi articol evocă posibilitatea conflictului între protecţia vieţii private şi libertatea de exprimare. Libertatea de exprimare având drept limite respectul drepturilor recunoscute, principiilor legii şi în particular dreptul la intimitate, imagine proprie, onoare, precum şi protecţia tinerilor şi copiilor.

Până în anul 1996, protejarea vieţii private şi a imaginii a ţinut exclusiv de dreptul civil, fiind reglementată prin Legea nr. 1/1982.

Legea nu precizează noţiunea de drept la viaţa privată, dar menţionează că este un concept schimbător şi este determinat de evoluţia ideilor, dintr-o anumită societate, într-o anumită epocă. În cazul existenţei unui atentat la acest drept, acesta este considerat prejudiciu şi trebuie reparat. Judecătorul poate dispune măsuri atât pentru repararea prejudiciului cât şi pentru prevenirea unui atentat viitor.

În art. 7 al Legii din 5 mai 1982 sunt definite intervenţiile nelegale în viaţa privată:

· faptul de a dispune ascultarea, filmarea, înregistrarea sau reproducerea de materiale având ca subiect viaţa intimă;

· divulgarea unor fapte ce privesc viaţa personală, familială, ce pot atenta la reputaţia persoanei;

· utilizarea numelui, vocii şi imaginii unei persoane în scopuri publicitare, comerciale;

· amplasarea unor aparate de ascultare sau de orice altă natură ce permit cunoaşterea vieţii intime a persoanei;

· reproducerea sau publicarea de fotografii, filme ce au drept imagini momente aparţinând vieţii private.

Existenţa unui atentat ilegitim asupra dreptului protejat de lege constituie un prejudiciu ce trebuie reparat. Legea precizează că repararea prejudiciului trebuie să acopere şi daunele morale. Evaluarea va lua în calcul şi importanţa tirajului publicaţiei incriminate sau audienţa emisiunii.

Judecătorul poate dispune toate măsurile necesare pentru a face ca atentatul să înceteze imediat sau pentru a preveni atentatele următoare.

În Codul penal, dispoziţiile referitoare la dreptul la viaţa intimă sunt limitate. Noul cod penal din 1995 consacră un titlu infracţiunilor contra vieţii private (intimităţii), dreptului la imagine şi inviolabilităţii domiciliului. Fapta de a dezvălui secretele altei persoane, de a viola intimitatea acesteia, de a se apropia de scrisorile sale sau orice alte documente personale, de a intercepta convorbirile telefonice sau de a utiliza orice tehnică de ascultare sau transmitere, de a înregistra sau de a reda imagini se pedepseşte cu închisoare de la 1 la 4 ani şi cu amendă.

Sancţiunea este agravată dacă autorul a difuzat sau a cedat informaţiile obţinute, pedeapsa fiind cuprinsă între 2 şi 5 ani. Este pedepsit, de asemenea, faptul de a difuza informaţii, fără a participa la obţinerea lor, dar cunoscând originea lor, cu pedeapsă de la 1 an la 3 ani.

 

UNGARIA

Cu privire la viaţa privată, Codul penal arată, în secţiunea 177 că persoana care a intrat în posesia unui secret, ca rezultat al ocupaţiei sale, fără un motiv întemeiat, comite o violare a intimităţii şi va trebui pedepsită. Pedeapsa constă în: închisoare de până la un an, muncă în folosul comunităţii sau amendă, dacă aceasta a cauzat prejudicii considerabile interesului persoanei.

Secţiunea 177 A se referă la persoanele care lucrează cu date personale şi manevrează aceste date cu scop ilegal sau diferit de cel propus; expedierea sau publicarea de date; ascunderea datelor de un grup îndreptăţit la acestea; falsificarea datelor personale, comit un delict şi pedeapsa va fi închisoare până la 1 an sau amendă.

În secţiunea 178 este prezentată infracţiunea de violare a secretului corespondenţei, precum şi pedeapsa aplicabilă pentru săvârşirea acestei infracţiuni. Persoana care deschide corespondenţa altei persoane pentru a afla conţinutul acesteia, livrează unei persoane neautorizate sau se foloseşte de echipamente de telecomunicaţii pentru a intercepta convorbirile, comite infracţiunea de violare a secretului corespondenţei se pedepseşte cu amendă.

Pedeapsa poate fi de până la 1an închisoare, muncă în folosul comunităţii sau amendă, dacă infracţiunea definită mai sus este comisă în exerciţiul funcţiunii.

Pedeapsa poate fi închisoare de până la 2 ani, dacă infracţiunea din Secţiunea 1 a cauzat considerabile daune interesului persoanei, sau 3 ani dacă infracţiunea a fost săvârşită în exercitarea mandatului şi a cauzat prejudicii considerabile.

